In memoriam prof. univ. dr. Daniel Barbu (1957-2024)
Comunitatea academică a Universității din București anunță cu profundă tristețe trecerea în eternitate a prof. univ. dr. Daniel Barbu. Doctor în Istorie (Universitatea „Babeș-Bolyai” din Cluj-Napoca), în Filosofie (Universitatea din București) și în Teologie (Universitatea din Fribourg), profesorul Daniel Barbu și-a început cariera în cadrul Universității din București în anul 1991. 
În anul 1995 a fondat și a condus, ca decan, Facultatea de Științe Politice și Administrative, cu secții în limba franceză, română și engleză. În anul 1999, profesorul Daniel Barbu devine primul conducător de doctorat în domeniul științe politice din România, iar anul 2004 înființează la Universitatea din București prima școală doctorală din România consacrată Știinţei politice. 
Începând cu anul 2018, a fost cadru didactic la Facultatea de Teologie Romano-Catolică a Universităţii din București, obținând, anul următor, abilitarea în teologie. Din anul 2020 a devenit membru al Academiei Europaea. De-a lungul carierei sale, a fost profesor invitat la University of Pittsburgh, École des Hautes Études en Sciences Sociales (Paris), Central European University (Budapesta), Institut d’Études Politiques din Bordeaux și Institut d’Études Politiques din Aix-en-Provence și Fulbright scholar-in-residence la Jackson State University, Mississippi. 
Este autorul a 14 cărţi, 52 de studii în volume și 86 de articole în reviste academice din România și în străinătate. Cărţile sale se înscriu în aria științei politice, istoria ideilor și regimurilor politice și a teologiei politice: Byzance, Rome et les Roumains. Essais sur la production politique de la fin du Moyen Âge (1998), O arheologie constituţională românească. Studii și documente (2000), Bizanţ contra Bizanţ. Explorări în cultura politică românească (2001), Politica pentru barbari (2005), Republica absentă. Politică și societate în România postcomunistă (1999, 2004), Indistincţia. O cronică a sfârșitului politicii românești (2010), Au cetăţenii suflet? O teologie politică a societăţilor post-seculare (2016), Între timp. Amintiri din casa Cezarului (2017) sau Pia Libertas. Despre formele politice ale libertăţii creștine (2023). 
De asemenea, prof. univ. dr. Daniel Barbu a ocupat de-a lungul timpului mai multe funcții publice: Consilier Prezidențial (1997-1998), Senator (2012-2016), Ministru al Culturii (2012-2013), respectiv președinte al Autorităţii Electorale Permanente (2017-2019). 
Slujba de înmormântare va avea loc joi, 21 martie, începând cu ora 10:00, la Biserica „Sfânta Tereza” a Pruncului Isus din București (Șos. Olteniței 3-5).
Dumnezeu să-l odihnească în pace!
